Povzetek revizijskega poročila   
Pravilnost poslovanja Mladinskega doma Maribor

Računsko sodišče je revidiralo pravilnost poslovanja Mladinskega doma Maribor (v nadaljevanju: mladinski dom) v letu 2021. Cilj revizije je bil izrek mnenja o pravilnosti poslovanja mladinskega doma.

Računsko sodišče je o pravilnosti poslovanja mladinskega doma v letu 2021 izreklo mnenje s pridržkom. Mladinski dom je ravnal v nasprotju z Zakonom o javnih uslužbencih in Zakonom o sistemu plač v javnem sektorju, ker v sistemizaciji ni določil opisa nalog in pogojev za zasedbo za vsa delovna mesta ter minimalnega obsega podatkov, poleg tega pa je sistemiziral delovno mesto z nižjo stopnjo zahtevnosti, kot jo določa Kolektivna pogodba za dejavnost vzgoje in izobraževanja v Republiki Sloveniji. Ker je določil letni obseg sredstev za izplačilo redne delovne uspešnosti za 1.198 EUR prenizko, za ta namen ni zagotovil 2 % sredstev za osnovne plače. V nasprotju z Zakonom o sistemu plač v javnem sektorju je izplačal za 14.302 EUR preveč položajnega dodatka ter premalo dodatka za izmensko delo v ocenjeni vrednosti 15.379 EUR in premalo dodatka za delo v neenakomerno razporejenem delovnem času v ocenjeni vrednosti 25.555 EUR. Dodatek za delo z osebami z motnjo vedenja in osebnosti je obračunal tudi za čas, ko niso bili izpolnjeni pogoji za izplačilo tega dodatka. Mladinski dom je javnima uslužbencema v nasprotju z Aneksom h Kolektivni pogodbi za dejavnost vzgoje in izobraževanja v Republiki Sloveniji obračunal premalo stroškov prevoza na delo in z dela in najmanj 5 javnim uslužbencem povrnil preveč stroškov za uporabo lastnega vozila. V nasprotju z Zakonom o javnem naročanju je spremenil pogodbo o izvedbi javnega naročanja, na portalu javnih naročil pa ni objavil seznama javnih naročil, za katerega se zahteva objava. V evidenčnih kartonih službenih vozil v nasprotju z notranjim aktom niso bile vpisane vse opravljene poti. V nasprotju z Zakonom o računovodstvu odgovorna oseba mladinskega doma ni predpisala podrobnejših navodil za popis, pristojni organ mladinskega doma pa ni odločil o načinu odpisa osnovnih sredstev. Mladinski dom v nasprotju z Zakonom o javnih financah v povezavi s Pravilnikom o usmeritvah za usklajeno delovanje sistema notranjega nadzora javnih financ tudi ni zagotovil notranje revizije.

Računsko sodišče je od mladinskega doma zahtevalo predložitev odzivnega poročila, v katerem mora izkazati popravljalne ukrepe za odpravo ugotovljenih nepravilnosti.

Ljubljana, 17. julija 2023